Black Widow (երգ)

«Black Widow», ավստրալիացի ռեփեր Իգի Ազալիայի երգն է, համագործակցությամբ բրիտանացի երգչուհի Ռիտա Օրայի հետ։ Երգը թողարկվել է 2014 թվականի հուլիսի 8-ին որպես Իգի Ազալիայի «The New Classic» (2014) կոչվող դեբյուտային ստուդիական ալբոմի հինգերորդ սինգլ։ Երգը գրվել է Իգի Ազալիայի, Քեյթի Փերրիի, Սարա Հադսոնի, Բենի Բլանկոյի և Stargate դուետի անդամների կողմից, վերջիններս նաև երգի պրոդյուսերներն են։
Երգի տեսահոլովակը, որի ռեժիսորներն են Director X-ը և Իգի Ազալիան, թողարկվել է 2014 թվականի օգոստոսի 13-ին։ Տեսահոլովակը առաջադրված է եղել «Լավագույն տեսահոլովակ» մրցանակին MTV Europe Music Awards 2014 մրցանակաբաշխությունում, սակայն չի հաղթել։


== Նախապատմություն և ձայնագրում ==
2013-ի սկզբին Իգի Ազալիան և ամերիկացի երգչուհի Քեյթի Փերրին դառնում են ընկերուհիներ։ Նրանք ծանոթանում են Իգիի Island Records լեյբլում աշխատող Քրիս Էնակուտի միջոցով, ով նախկինում նաև աշխատել էր Քեյթիի Capitol Records լեյբլում։ Նա Իգիին հայտնում է, որ Քեյթին իր երաժշտության երկրպագու է։ Երբ Իգին MTV Video Music Awards 2013 մրցանակաբաշխությունում առաջադրվում է «Դիտելու արտիստ» մրցանակին, Քրիս Էնակուտը դիմում է Քեյթիին որպեսզի սոցիալական ցանցերի իր էջերի միջոցով աջակցի Իգինն որպեսզի նա հաղթի այդ անվանակարգում։ Այնուհետև Քեյթին իր Թվիթթերի էջում գրում է այդ մասին, իսկ ավելի ուշ Իգին Քրիս Էնակուտի հետ քննարկում է իր և Քեյթի Փերրիի հետագա համագործակցության մասին։ Որոշ ժամանակ անց Իգին տեղեկանում է, որ Քեյթին ձայնագրել է իր «Black Widow» երգը, սակայն նա պատրաստվում է տալ այդ երգը ուրիշ կատարողի։

2013 թվականի հունիսի 4-ին, Իգին հայտարարում է, որ իր դեբյուտային ստուդիական ալբոմում լինելու է զուգերգ բրիտանացի երգչուհի Ռիտա Օրայի հետ։ Այդ մասին նա նշում է․ «Ես մի երգ ունեի իմ մտքում, և ինձ պետք էր մի մեծ ձայնով կին կրկներգը երգելու համար, քանի որ ես չեմ կարող անել դա»։ Այնուհետև Իգին դիմում է Քեյթիին թե արդյոք նա կարող է «Black Widow» երգը ձայնագրել իր ալբոմի համար, իսկ Քեյթին համաձայնվում է։ Երգի ձայնագրությունը Իգին դեռ չէր ստացել երբ 2013 թվականի օգոստոսի 1-ին նա հայտարարեց, որ Ռիտա Օրայի հետ զուգերգ չի լինելու իր ալբոմում։ Նույն տարվա սեպտեմբերի վերջին, Իգին և Քեյթին առաջին անգամ հանդիպում են iTunes Festival փառատոնի ժամանակ, որտեղ Քեյթին մոտեցել է նրան և առաջարկել է ձայնագրել «Black Widow» երգը։ Փառատոնի ավարտից հետո Քեյթին նրան հրավիրում է իր կազմակերպված երեկույթին, որտեղ նրանք փոխանակվում են իրենց հեռախոսահամարներով, իսկ այնուհետև Քեյթին ուղարկում է երգի ձայնագրությունը։ Երբ Իգին ստացել է երգի ձայնագրությունը, այն միայն կազմված է եղել կրկներգից և բիթից։ Սկզբում նա ուզում էր որ Քեյթին երգի կրկներգը, սակայն ժամանակի սղության պատճառով Քեյթին չի կարողանում։ Ի վերջո որոշվում է, որ երգի կրկներգը երգելու է Ռիտա Օրան, իսկ ձայնագրման աշխատանքները սկսվում են 2013 թվականի նոյեմբերին և ավարտվում են հաջորդ տարվա հունվարին։
Երգի վերջնական տարբերակը գրվել է Քեյթի Փերրիի, Իգի Ազալիայի, Սարա Հադսոնի, Բենի Բլանկոյի և Stargate դուետի անդամների կողմից, վերջիններս նաև երգի պրոդյուսերներն են։ Իգին և Ռիտան երգի իրենց վոկալը ձայնագրել են Լոս Անջելեսի Record Plant և Westlake ձայնագրման ստուդիաներում, իսկ մի մասը Նյու Յորքի Jungle City ստուդիայում։


== Տեսահոլովակ ==


=== Նախապատմություն ===

2014 թվականի հունիսի 3-ին Իգի Ազալիան հայտարարում է որ երգի համար լինելու տեսահոլովակ․ «Մենք ունենալու ենք մի շատ խենթ տեսահոլովակ, բազմաթիվ այլ մարդկանցով, ովքեր խաղում են տարբեր կերպարներ և որոնց դուք կարող է իմանաք։ Ես իսկապես ոգևորված եմ դրա համար»։ Ռիտան Օրան հարցազրույցներից մեկում խոսելով տեսահոլովակի մասին նշում է․ «Այն լինելու է զարմանահրաշ։ Ես նույնիսկ չեմ կարող ասել թե ինչ է լինելու քանի որ երդվել եմ գաղտնիության համար»։ Տեսահոլովակը, որի ռեժիսորն են Director X-ը և Իգի Ազալիան, նկարահանվել է հուլիս ամսավ կեսերին Լոս Անջելեսում։ Օգոստոսի 11-ին Իգին իր VEVO էջում տեղադրում է տեսահոլովակի 16 վայրկյան տևողությամբ թրեյլերը։ Երկու օր անց՝ օգոստոսի 13-ին, Իգիի VEVO էջում կայանում է տեսահոլովակի պրեմիերան։ Տեսահոլովակում նաև նկարահանվել են ամերիկացի դերասաններ Մայքլ Մեդսենը, Փոլ Սորվինոն և ռեփեր T.I.-ը։ Տեսահոլովակի նկարահանման և նախապատրաստական աշխատանքների կադրերը ցուցադրվել են MTV-ի House of Style ծրագրի ընթացքում օգոստոսի 14-ին, 2014։ Նույն ծրագրի ընթացքում Իգին պարզաբանել է, որ տեսահոլովակի սյուժեն ոգեշնչված է 1970-ականների կունգ ֆու և դերասան Քվենտին Տարանտինոյի ֆիլմերից։


=== Սյուժե ===
Տեսահոլովակը սկսվում է նրանով, որ Ռիտա Օրան և իր սիրեցյալը (որին մարմնավորում է Մայքլ Մեդսենը) մտնում են մի ճաշարան, որտեղ Իգի Ազալիան աշխատում է որպես մատուցողուհի։ Երբ նրանք նստում են սեղանի շուրջ, Իգին մոտենում է նրանց և տալիս է ճաշացանկը։ Ռիտայի սիրեցյալը պատվիրում է «շատ պանրով» սենդվիչ, և երբ Ռիտան ցանկանում է հայտնել իր պատվերը, նա ընդհատում է Ռիտային և ասում է, որ Ռիտայի համար նույնպես սենդվիչ բերի։ Երբ Իգին բերում է նրանց պատվերը, այդ մարդը սկսում է բողոքել սենդվիչից և չի ցանկանում ուտել այն։ Այնուհետև ճաշարանի սեփականատերը մոտենում է նրանց հարցնելու թե որն է խնդիրը։ Այդ մարդու բողոքը լսելուց հետո, նա Իգիին կարգադրում է որպեսզի նոր սենդվիչ պատրաստի։
Երգը սկսվում է այն ժամանակ, երբ Իգին գնում և սկսում է կտրտել կաղամբը։ Այնուհետև սկսվում է նրա երազը, որտեղ նա և Ռիտան նույնատիպ հագուստով կանգնած են մի ձյունապատ վայրում։ Հաջորդ կադրում Իգին կատարում է սամուրայ վարժություններ մի ծեր ճապոնացու հետ, որի ընթացքում ստանում է մի թուղթ, որի վրա պատկերված է իր թիրախի նկարը (թղթի վրա Ռիտայի սիրեցյալ Մայքլ Մեդսենի նկարն է)։ Այս ընթացքում երբ Իգին կատարում էր վարժություններ, Ռիտա Օրան մտնում է մի սենյակ, որտեղ թղթախաղում հաղթելուց հետո ստանում է իր թիրախի նկարը, որի վրա կրկին պատկերված է նրա սիրեցյալ Մայքլ Մեդսենի նկարը։ Այնուհետև հաջորդ կադրում նա և Իգին երևում են մոտոցիկլետ վարելիս, որպեսզի արագ հասնեն իրենց թիրախի՝ Մայքլ Մեդսենի ակումբ։ Իգին առաջինն է հասնում ակումբ, որտեղ իր սուրը հանելուց հետո, ակումբի բոլոր հաճախորդները սկսում են փախչել։ Այնուհետև Իգիի վրա հարձակվում են ակումբի պահակախմբի աշխատակիցները և սկսում են սրերով կռվել նրա հետ։ Երբ Ռիտա Օրան հասնում է ակումբ, նա հանում է իր սուրը և Իգիի հետ միասին սկսում են կռվել պահակախմբի աշխատակիցների հետ։ Այս ընթացքում Մայքլ Մեդսենը նստած է ակումբի բազկաթոռներից մեկին և դիտում է նրանց կռիվը, սակայն երբ Իգին և Ռիտան հաղթում են պայքարում, նա դուրս է փախչում ակումբից։ Իգին և Ռիտան վազում են նրա ետևից, իսկ Մայքլ Մեդսենը հանում է իր ատրճանակը և պատրաստվում է կրակել։ Այդ ժամանակ նրա ձեռքի վրա բարձրանում է մի սարդ և թունավորում է նրան, մինչ նա կկրակեր Իգիի և Ռիտայի վրա։
Տեսահոլովակի հաջորդը կադրը վերադառնում է իրականություն՝ բացահայտելով, որ նախորդ դեպքերը երազ էին, և իրականում Իգիի դեռ շարունակում է կտրտել սենդվիչի կաղամբը, իսկ ճաշարանի սեփականատերը գոռում է նրա վրա։


== Կենդանի կատարումներ ==
Իգի Ազալիան և Ռիտա Օրան առաջին անգամ երգը կենդանի կատարել են 2014 թվականի հուլիսի 4-ին Լոնդոնում անցկացված Wireless Festival փառատոնի ժամանակ։ Երգը նաև ընդգրկված է եղել Իգիի The New Classic Tour շրջագայության երգացանկում։ 2014 թվականի օգոստոսի 24-ին նրանք երկուսով այն կատարել են 31-րդ MTV Video Music Awards մրցանակաբաշխությունում, իսկ մի քանի օր անց՝ օգոստոսի 30-ին, նաև Լոս Անջելեսում անցկացված Budweiser Made in America Festival փառատոնի ժամանակ։ Այնուհետև նրանք երգը նաև կատարել են ամերիկացի հումորիս և հեռուստահաղորդավարուհի Էլեն Դեջեներեսի շոուի 12-րդ եթերաշրջանի պրեմիերայի ժամանակ սեպտեմբերի 9-ին, 2014։ Երկու շաբաթ հետո՝ սեպտեմբերի 21-ին, Իգի Ազալիան առանց Ռիտա Օրայի երգը կատարել iHeartRadio փառատոնի ժամանակ։ Նա միայնակ երգը կատարել է նաև VEVO-ի կողմից կազմակերպված Vevo Certified SuperFanFest փառատոնի ժամանակ հոկտեմբերի 8-ին, 2014։ Հոկտեմբերի 25-ին նրանք միասին կատարել են երգը NBC հեռուստաընկերության Saturday Night Live երեկոյան ծրագրի ընթացքում։


== Երգացանկ ==
Ռեմիքսների մինի ալբոմ (ԱՄՆ)
«Black Widow» [Vice Remix] - 3:39
«Black Widow» [Justin Prime Remix] - 5:41
«Black Widow» [Justin Prime Radio Edit] - 3:24
«Black Widow» [Justin Prime Instrumental] - 5:41
«Black Widow» [Oliver Twizt Remix] - 5:07
«Black Widow» [Oliver Twizt Remix Radio Edit] - 3:22
«Black Widow» [Dank Remix] - 4:24
«Black Widow» [Dem Slackers Remix] - 5:31
«Black Widow» [Dem Slackers Remix Radio Edit] - 3:17
«Black Widow» [Bordertown Remix] - 4:35Ռեմիքսների մինի ալբոմ (Մեծ Բրիտանիա)
«Black Widow» [Tiga Remix] - 5:12
«Black Widow» [Darq E Freaker Remix] - 3:31
«Black Widow» [Mtrnica & Malachi Remix] - 3:31
«Black Widow» [DJ Turkish Remix] - 3:07
«Black Widow» [86 Remix] - 4:29


== Հիթ-շքերթներ ==


== Հավատսագրումներ ==


== Թողարկման պատմություն ==


== Ծանոթագրություններ ==


== Արտաքին հղումներ ==
Երգի տեսահոլովակը ՅուԹուբում
Երգի բառերը Archived 2014-08-14 at the Wayback Machine. MetroLyrics-ում